[pic] | EUROOPA ÜHENDUSTE KOMISJON |

Brüssel, 24.10.2006

KOM(2006) 616 lõplik

2006/0204(ACC)

Ettepanek:

NÕUKOGU MÄÄRUS

millega nähakse ette tollimaksuvaba režiim teatavate farmatseutiliste toimeainete suhtes, mis kannavad Maailma Tervishoiuorganisatsiooni antud rahvusvahelisi mittekaubanduslikke nimetusi (INN), ja valmis farmaatsiatoodete valmistamiseks kasutatavate kindlaksmääratud toodete suhtes ning millega muudetakse määruse (EMÜ) nr 2658/87 I lisa

(komisjoni esitatud)

SELETUSKIRI

Käesolevaga palutakse nõukogult luba 1290 farmaatsia- ja keemiatoote lisamiseks juba olemasolevasse loetellu, mis sisaldab 7329 toodet, mille importimisel ELi kehtib tollimaksuvaba režiim.

Euroopa Ühendusse saab importida tollimaksuvabalt 7329 toodet, mille loetelu lepiti kokku Maailma Kaubandusorganisatsiooni 1994. aasta arutelude protokollis, mis käsitlesid farmaatsiatoodetega kauplemist.

2000. aastal vaadati protokollis sisalduv toodete loetelu kolmandat korda üle, sest protokolli artikkel 3 näeb ette, et läbirääkimistest osavõtjad peavad tollimaksuvabade toodete loetelu läbi vaatama vähemalt iga kolme aasta järel, et lisada sinna täiendavaid farmaatsiatooteid. Euroopa Ühendus osales neis tehnilist laadi aruteludes. Aruteludest osavõtjad jõudsid järeldusele, et tollimaksuvabade toodete hulka tuleks lisada täiendavaid INN-loetellu kuuluvaid aineid ja valmis farmaatsiatoodete valmistamiseks kasutatavaid vahetooteid; samuti peeti vajalikuks laiendada INN-ainete soolade, estrite ja hüdraatide nimetuste ees- ja järelliidete loetelu, mis tähendanuks tollimaksuvabade toodete loetelu täiendamist 1290 uue toimeainega.

Tehniliste arutelude käigus konsulteeriti ka liikmesriikidega.

Nõukogul palutakse vastu võtta lisatud nõukogu määruse ettepanek, millega muudetakse nõukogu määruse (EMÜ) nr. 2658/87 I lisa, et laiendada ühenduse tollimaksuvaba režiimi eelnimetatud 1290 farmaatsia- ja keemiatootele.

2006/0204(ACC)

Ettepanek:

NÕUKOGU MÄÄRUS

millega nähakse ette tollimaksuvaba režiim teatavate farmatseutiliste toimeainete suhtes, mis kannavad Maailma Tervishoiuorganisatsiooni antud rahvusvahelisi mittekaubanduslikke nimetusi (INN), ja valmis farmaatsiatoodete valmistamiseks kasutatavate kindlaksmääratud toodete suhtes ning millega muudetakse määruse (EMÜ) nr 2658/87 I lisa

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut[1],

ning arvestades järgmist:

1. kaubandusläbirääkimiste Uruguay voorus jõudis ühendus mitmete riikidega kokkuleppele, et tollimaksust tuleks vabastada kaupade kirjeldamise ja kodeerimise harmoneeritud süsteemi (HS) gruppi 30 ning rubriikidesse 2936, 2937, 2939 ja 2941 kuuluvad farmaatsiatooted, samuti teatavad Maailma Tervishoiuorganisatsiooni antud rahvusvahelist mittekaubanduslikku nimetust (INN) kandvad farmatseutilised toimeained, nende soolad, estrid ja hüdraadid ning teatavad vahetooted, mida kasutatakse valmistoodete valmistamiseks;

2. arutelude protokollis esitatud tulemused kanti 1994. aasta üldise tolli- ja kaubanduskokkuleppe Marrakeši protokollile lisatud osavõtjate tariifiloeteludesse;

3. sealsamas lepiti kokku, et arutelude protokollile alla kirjutanud Maailma Kaubandusorganisatsiooni liikmesriikide esindajad kohtuvad WTO kaubavahetuse nõukogu egiidi all tavapäraselt vähemalt iga kolme aasta järel, et vaadata üle tollimaksuvabade toodete loetelu ning lisada sinna konsensuse alusel uusi farmaatsiatooteid;

4. kõnealuse loetelu teistkordsel ülevaatamisel jõuti järeldusele, et tollimaksust tuleks vabastada teatav hulk INN-loetellu kuuluvaid tooteid ja valmis farmaatsiatoodete valmistamiseks kasutatavaid vahetooteid; samuti tuleks laiendada INN-ainete soolade, estrite ja hüdraatide nimetuste ees- ja järelliidete loetelu;

5. kuna vajadus kolmanda ülevaatuse järele oli olemas, leidiski see aset 2000. aastal; jõuti järeldusele, et tollimaksust tuleks vabastada teatavad täiendavad INN-loetellu kuuluvad tooted ja valmis farmaatsiatoodete valmistamiseks kasutatavad vahetooted; leiti, et teatavad vahetooted tuleb kanda INN-loetellu ja et on vaja laiendada INN-ainete soolade, estrite ja hüdraatide nimetuste ees- ja järelliidete loetelu;

6. määrusega (EMÜ) nr 2658/87[2] kehtestati kaupade nomenklatuur (edaspidi „kombineeritud nomenklatuur”) ja määrati kindlaks ühise tollitariifistiku kokkuleppelised tollimaksumäärad;

7. seepärast tuleks määrust (EMÜ) nr 2658/87 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Alates 1. jaanuarist 2007 laiendab komisjon tollimaksuvaba režiimi I lisas loetletud INN-ainetele.

Artikkel 2

Alates 1. jaanuarist 2007 vahetub ees- ja järelliidete loetelu, mille abil moodustatakse INN-ainete soolade, estrite ja hüdraatide nimetusi, mis on samuti tollimaksuvabad tingimusel, et nad liigitatakse samasse 6kohalisse HS alamrubriiki kui vastavad INN-ained; senise loetelu vahetab välja II lisas sisalduv loetelu.

Artikkel 3

Alates 1. aprillist 2007 kuuluvad ühenduse tollimaksuvaba režiimi alla ka III lisas loetletud vahetooted, mida kasutatakse farmaatsiatoodete valmistamiseks.

Artikkel 4

Alates 1. jaanuarist 2007 ei laiene tollimaksuvabastus enam IV lisas loetletud vahetoodetele.

Artikkel 5

Määruse (EMÜ) nr 2658/87 I lisa kolmanda osa II jao lisasid 3, 4 ja 6 (tollimaksuvabastuse tingimustele vastavate farmaatsiatoodete loetelu) tuleb vastavalt muuta.

Artikkel 6

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

[…]

LISA

Vt. lisatud dokument.

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS:

Nõukogu määruse ettepanek, millega nähakse ette tollimaksuvaba režiim teatavate farmatseutiliste toimeainete suhtes, mis kannavad Maailma Tervishoiuorganisatsiooni antud rahvusvahelisi mittekaubanduslikke nimetusi (INN), ja valmis farmaatsiatoodete valmistamiseks kasutatavate kindlaksmääratud toodete suhtes ning millega muudetakse määruse (EMÜ) nr 2658/87 I lisa

2. EELARVEREAD:

Peatükk ja artikkel: peatükk 12, artikkel 120

2007. aastaks eelarves ette nähtud summa: 172, 5 miljonit eurot

3. FINANTSMÕJU

( Ettepanekul ei ole finantsmõju

x Ettepanekul puudub finantsmõju kuludele, kuid sel on järgmine mõju tuludele:

(miljonites eurodes ühe kümnendkoha täpsusega)

Eelarverida | Tulu[3] | 12kuuline periood, alates pp/kk/aaaa | AASTA 2007 |

Artikkel 120 | Mõju omavahenditele | 01/01/2007 | - 172.5 |

4. PETTUSEVASTASED MEETMED

Nõukogu määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa (koondnomenklatuur) esimese osa (eelsätted) teise jao erisäte C (farmaatsiatooted) (ELT L 256, 7.9.1987, viimati muudetud määrusega (EÜ) nr 1719/2005, ELT L 286, 28.10.2005).

5. MUUD MÄRKUSED

Euroopa Keemiatööstuse Nõukogu (CEFIC) on arvutanud välja kõnealuse tehingu ligikaudse maksumuse.

Teise ülevaatuse andmete põhjal võib väita, et Euroopa farmaatsiatootjatel õnnestus tollimaksuvabastuselt kokku hoida ligikaudu 100 miljonit eurot. Neist andmetest lähtudes planeeritakse kolmandaks ülevaatuseks järgmist:

- 1999. aasta ülevaatusel lisati farmaatsiatootjatega kokkulepitud nimekirja 272 uut INN-ainet ja 365 uut vahetoodet – kokku 637 uut toodet.

- Kolmandal ülevaatusel lisatakse nimekirja 820 uut INN-ainet ja 470 uut vahetoodet – kokku 1290 uut toodet.

Jagades 100 miljonit eurot 637ga ja korrutades tulemust 1290ga, saame esialgseks prognoosiks ligikaudu 200 miljonit eurot. Arvestades 15 % inflatsiooni, kujuneb tehingu väärtuseks 2007. aastal hinnanguliselt umbes 230 miljonit eurot.

Seega võib käesolevast määrusest tulenevat tulude vähenemist hinnata 230 miljonile eurole (brutoväärtuses, sissenõudmiskulud kaasa arvatud) x 0,75 = 172,5 miljonile eurole 2007. aastal.

Liikmesriigid peavad korvama traditsiooniliste omavahendite puudujäägi RKT-põhiste maksete suurendamisega.

[1] ELT C […] […], lk.

[2] ELT L 256, 7.9.1987, lk 1. Määrust on viimati muudetud määrusega (EÜ) nr 486/2006 (ELT L 88, 25.3.2006, lk 1).

[3] Traditsiooniliste omavahendite puhul (põllumajandusmaksud, suhkru- ja tollimaksud) peab olema märgitud netosumma, st brutosumma pärast 25% sissenõudmiskulude mahaarvamist